**Újabb győzelemmel egyenlítettek ki**

**MARICSEK RACING TEAM – XIII. GARMIN Rallye, 2013. július 20-21.**

**Kondella Péter – Szilassy Arnold, Honda Civic Type R**

**Könnyedén valósította meg a XIII. GARMIN Rallyera felállított terveit Kondella Péter és Szilassy Arnold. A Maricsek Racing Team versenyzői a bajnokságban való egyenlítés céljával érkeztek meg Lábatlanba, s elégedetten távoztak onnan, miután az N csoportban és az N3 kategóriában is győzelmet arattak. A páros a futam után se pihen – gőzerővel készül a következő bajnoki fordulóra, ahol már át is vehetik a vezetést a tabellán.**

**Kondella Péter:** Összességében jó hangulatú és eredményes versenyt zártunk a XIII. GARMIN Rallye keretein belül. A pályabejárás során sikerült jól felírnunk a pályákat, de azt egy kicsit sajnálom, hogy ilyen kevés és rövid szakaszokat jelöltek ki teljesítésre. Ugyanis mire kezdtünk volna bemelegedni, már ott is volt a cél a gyors végén. Lábatlanon ebben az irányban még nem mentem, de elég jó volt a ritmusa, csak a minőséggel kapcsolatban voltak rossz tapasztalataink. A felolvadt kátrányos út olyan volt, mintha jégen autóznánk, ezért néhány féktávot jobban meg is tiszteltünk az átlagosnál.

Egy baleset miatt az első gyors etap lett – ez nekünk abból a szempontból kedvezett, hogy élesben is ki tudtuk próbálni az új futómű-beállítást illetve az itinert, amihez utána még egy picit beleírtunk. Ezeknek a részleteknek köszönhetően hiba nélkül, versenytempóban tudtuk teljesíteni a fennmaradó öt gyorsaságit. A kategóriánkban és a csoportban is az élen végeztünk mindegyik szakasz után, kivéve az utolsón. A 6. gyors elején a hátsó futóműnél valami furcsa dolgot észleltünk: gumimelegítésnél úgy megindult a Honda hátulja, hogy majdnem megforogtunk. Azt hittük, hogy valami komolyabb baj keletkezett az autóban, de mikor alánéztünk, semmi elváltozást nem láttunk. A helyzet később optimalizálódott, de mivel elég nagy előnyre tettünk szert a korábbi gyorsaságikon a kategóriatársakkal szemben, ezért inkább az óvatos menetelést választottuk, hogy biztosan célba kormányozzuk a versenygépet. Még így is egy jelentős előnnyel végeztünk az N csoport és az N3 kategória élén, ami egyben azt is jelenti, hogy kiegyenlítettünk a bajnokságban.

A futam után is történtek velünk izgalmak: minket sorsolt ki ez úttal a gép, s így technikai ellenőrzésre kellett vinnünk a Hondát, ahol mindent rendben találtak. Igazán pörgős volt a nap második fele, hiszen mire végeztünk az ellenőrzéssel, rohantunk is a díjkiosztóra. Abszolút elégedettek és boldogok vagyunk a szereplésünket illetően, s már izgatottan készülünk az augusztusi Tatabánya Rallyera, ahol akár át is vehetjük majd a vezetést a bajnokságban.

**Szilassy Arnold:** Harci hangulatban érkeztünk meg Lábatlanra. Az egyenlítés volt a cél, ez lebegett végig a szemünk előtt. Ezt is igazolja a múlt heti teszt, ami így utólag abszolút hasznosnak bizonyult. Kezd körvonalazódni bennünk az autónk futóműve, és annak beállításai – de ezek hiába jók, ha mi nem vagyunk toppon. A pályabejárásunk ismét fejlődéssel párosult, csiszoltunk még egy kicsit a felíráson. Ezek apró változtatások, amik eddig nem kerültek bevezetésre annak érdekében, hogy Petinek ne egyszerre kelljen mindent megtanulnia. Úgy gondolom, hogy most már kész közeli itinerből megyünk, amihez Peti abszolút alkalmazkodni tudott.

Egy picit áthúzta a számításainkat az, hogy rögtön az első gyorsasági szakasz etap lett. A lábatlani gyors volt az, ahol a technikai különbségekből fakadóan többet tudtunk volna adni a kategóriatársaknak. Előre rákészültünk erre a szakaszra, így ez kicsit negatívan érintett bennünket. Az elképzelés az volt, hogy az első kört meghúzzuk, majd a megszerzett előnyt szépen magunk előtt görgetjük a célig. Nem akartuk végig nyomni a gázt, inkább az eredményre mentünk rá. Itt a taktikus versenyzés volt a cél, és nem a folyamatos gyorsulás! Ha Peti behúzza a bajnokság első két versenyét, akkor most más taktikát tudnánk alkalmazni, de most ez a verzió maradt. Ugyanakkor ezt is meg kell tanulni, mert sokan épp akkor dobják el a bajnoki pontjaikat, amikor nem a teljesítményük maximumát nyújtják.

Összességében elégedettek lehetünk a két első hellyel, hiszen a most megszerzett pontokkal sikerült kiegyenlítenünk a bajnokságban. Izgatottan várjuk a tatabányai futamot, ahol a célunk az ellenfelektől való meglépés lesz a tabellán.

**Partnereinknek köszönjük az együttműködést:** AVANZO-TRADE Kft. - The Body Shop; CSR Média Kft.; Drive Music Kft.; EGROKORR Festékipari Zrt.; ExcelIT Informatikai Szolgáltató és Tanácsadó Kft.; Evolution Consulting Képzési és Tanácsadó Kft.;

FPO Hungary Kereskedelmi és Szolgáltató Kft. – Ozone, Gaming Gear; BEASTvision; GLOBAL-UNION Irodatechnikai Kft.; HETECH TREND; Honda ÉLES; HO Magyar Kiszervezett Kft. – [gyerekkel.hu](http://gyerekkel.hu/); Innovitas Közhasznú Nonprofit Kft.; KYOCERA – The new value frontier;

Laurus-Consulting Szolgáltató Kft. – CORTESIA GROUP; MICRO-TOP Távközlési Kivitelező és Tervező Kft.; Olasz és Társai Bt.; PWENT Kereskedelmi és Szolgáltató Kft. – [MEZ-EXPRESSZ.HU](http://mez-expressz.hu/), Termelői méz; Rowa Chemical Kft. – BLACKFAST; Truck Parts Impex Kft. – [www.webkamion.hu](http://www.webkamion.hu/); Visiophone Kft. – [www.eropolis.hu](http://www.eropolis.hu/); V4 Transport Szállítmányozási Kft.

**Sajtófőnök: Horváth Judit** – [www.maricsekteam.hu](http://www.maricsekteam.hu); Tel.: 30/533-9099; E-mail: sajto@maricsekteam.hu